Ir-Regolament tal-Kummissjoni (KE) Nru 1876/2002
tal-21 ta’ Ottubru 2002
li jikkonċerna l-awtorizzazzjoni proviżorja ta’ użu ġdid ta’ addittiv fit-tgħam ta’ l-annimali
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 70/524/KEE tat-23 ta’ Novembru 1970 li tirrigwarda l-addittivi fit-tgħam ta’ l-annimali [1], kif l-aħħar emendata bir-Regolament (KE) Nru 1756/2002 [2], u partikolarment l-Artikolu 4 miġjub fiha,
Billi:
(1) L-Artikolu 9e(1) tad-Direttiva 70/524/KEE jipprovdi li awtorizzazzjoni proviżorja ta’ addittiv ġdid għall-użu fit-tgħam ta’ l-annimali jew l-użu ġdid ta’ addittiv diġà awtorizzat jista’ jingħata jekk il-kondizzjonijiet ta’ l-Artikolu 3a(b) sa (e) ta’ dik id-Direttiva huma sodisfatti, u jekk ikun raġonevoli li wieħed jassumi, bil-ħsieb tar-riżultati disponibbli, li meta jintuża f’nutriment ta’ l-annimali jkollu wieħed mill-effetti riferiti fl-Artikolu 2(a) ta’ dik id-Direttiva. Awtorizzazzjoni proviżorja bħal din tista’ tingħata għal perjodu sa’ erba’ snin fil-każ ta’ addittivi riferiti f’Parti II ta’ l-l-Anness Ċ ma dik id-Direttiva.
(2) Data ġodda ġew sottomessi mill-kumpanija li tkun qed tipproduċi biex tiġi estiża l-awtorizzazzjoni ta’ preparazzjoni ta’ enżima deskritta fl-Anness ma’ dan ir-Regolament u li hija mniżżla f’lista taħt in-Nru 24 fl-Annessi mad-Direttiva 70/524/KEE għal kategorija ġdida ta’ annimal. L-istima tad-dossier sottomessa turi li din l-estensjoni ta’ użu tista’ tiġi proviżorjament awtorizzata.
(3) L-istima tad-dossier turi li ċerti proċeduri jistgħu jinħtieġu biex jiġu protetti ħaddiema minn esposizzjoni għall-addittiv imniżżel f’lista fl-Anness. Protezzjoni bħal din għandha madankollu tiġi żgurata mill-applikazzjoni tad-Direttiva tal-Kunsill 89/391/KEE tat-12 ta’ Ġunju 1989 dwar l-introduzzjoni ta’ miżuri biex jinkoraġġixxu titjib fis-sigurtà u s-saħħa tal-ħaddiema fuq ix-xogħol [3].
(4) Il-Kumitat Xjentifiku dwar in-Nutriment ta’ l-Annimali ta opinjoni favorevoli rigward is-sigurtà ta’ preparazzjoni ta’ enżima, taħt il-kondizzjonijiet deskritti fl-Anness.
(5) Il-miżuri provduti f’dan ir-Regolament huma bi qbil ma’ l-opinjoni tal-Kumitat Permanenti tal-Katina ta’ l-Ikel u s-Saħħa ta’ l-Annimali,
ADOTTAT DAN IR-REGOLAMENT:
L-Artikolu 1
Il-preparazzjoni li tappartjeni għall-grupp "Enżimi" mniżżla fil-lista fl-Anness ma’ dan ir-Regolament hija awtorizzata għall-użu bħala addittiv fin-nutriment ta’ l-annimali taħt il-kondizzjonijiet preskritti fl-Anness.
L-Artikolu 2
Dan ir-Regolament għandu jidħol fis-seħħ fil-jum ta’ wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel,fil-21 ta’ Ottubru 2002.